
O Volapükans Valöpo! 








Fredob vemo ad nunön olis, das dil telid tidodema : „Volapük pro 
Alan : eprimon anu in Bevüresod. Tiäd ona binon : „Volapük Jäfedik” : kela 
zeil binon ad mödükumön vödastoki studana. Vödis tefik kanoy logön in 
lärnod alik; sekü atos, no peroy timi (e sufädi) sukölo onis in vödabuks! 


Disin binon as sököl: Laboy prosadi brefik in Volapük; flano 
dabinon tradutod Linglänapükik. Primo tegoy vödemi Volapükik me papür e 
reidoy vödemi Linglänik. Poso tegoy vödemi Linglänik e reidoy vödemi 
Volapükik. Täno reidoy lisedi vödas e noetis anik diso. Fino dönuoy stepis 
tel löpik jüs kanoy suemön prosadi Volapükik nenyufo. E no eglömob 
telspikoti tefü dins aldelik. Kanoy skilükön oki stepo da tidodem lölik. 


Lätiküno kanoy muadön oki me els „limericks,” sevabo: poedotils 
muadik yufü vödastok smalik. 


Spelob, das dil telid at oyufon studanis püka ad lärnön vifikumo vödis 
nulik Volapüka. 


Lautan lartüga tiädü : „Kikodo ‘IIP? e no ‘IV’-li?” äbinon flen John 
Redgwell. Begob säkusadi kodü pöl at. 


I Cifal epenom obe ad sagön, das revid Volapüka fa Arie de Jong 
äbinon revid te leitik. Ätikom, das küpets oba in fospik tidodema 
öpöladugons reidanis. Ab no cedob osi. In tef at penob ai, das revid somik 
äbinon nemuik, ad gudükumön bumädi püka e ad balön Volapükanefi da vol. 


Valikosi Gudikün Oles ed Olikanes 

EL „SMÖRGÅSBORDET” 





Oviloy bo gutön fidotis de el „Smörgåsbordet” Svedänik. At no 
binon so komunik äs büo - no laboy zibis tum äs ün tim büik. 


Ab lotidöps e fidöps mödiks, äsi lovenafs lü Svedän, älofons 
fidotis jü koledadüp. 


Ta suäm no tu mödik, äkanoy fidön laidüpo! 


Primoy tö finod bal taba ko fitazibs - rün, krevätils, salm, e r. - 
poso mit e nögazibs, täno poszib; fino fromad. Drinoy i bilis. 


Ab oneodoy timi mödik! 


M M R e M e e f e e e 
YUROP IN LESPAD 


Nol obsik levala emödükon sekü vob Yuropik tö zif „La 
Palma” in Kanariyuäns. 


Kevob bevünetik binon mal vestigas stelavik; neseimo 
pemagon dinäd at äs pö Küpedöp ela „Roque de los Muchachos” 
tö zif „La Palma,” kel binon bal seatöpas gudikün taleda lölik ad 
küpedön lesili. 


Us, kevobanef länas mödik Yuropa - Greta-Britän, 
Danän, Nedän, Suomiyän, Fransän, Deutän, Lireyän, Norgän, 
Spanyän e Svedän - kevobon tefü lespadadisins anik veütikün 
ad padunön jü tim at. 

PÖL STELAVANIK 
fa hiel John Redgwell 


Ven hiel Neil Armstrong ästepom sui mun ünü yel 1969, 
äspikom vödis famik : „Step smalik bal mane, bun gianik bal menefe.” 


Pidabiko äbeiädom vödi Linglänik „a” (= lartig nefümik) sagölo 
: „One small step for man, one giant leap for mnkind,” pla: „One 
small step for a man, . . . 


Vöds „man” (nen lartig) e „mankind” labons siämi tio otiki, klu 
set jenöfo siämon nosi! 


To atos, mens mödik da vol saitons vödis at bevü saitots 
famikün tumyela teldegid. 


Binos pidabiko, das man, kel ädunon dunoti gretik somik äpölon 
somo. Äsötom spikön Volapüko! 


ggegggaggggg 
GRAMATAGUL 
Vöds : AS/ÄS kodons obe fikulis. No sevob, va penoy : Äväloms omi 


as presidan” u : „Ävälons omi as presidani. Kanol-li yufön obi in tef 
at? Danö!! 





Balido mutoy säkön oki : Vöd kisotik binon-li : „as” gramatiko? Vöd 
at binon jenöfo präpod. Ekö tuvedot säkäda, he sevoy, das präpods in 
Volapük reigons ai nominatif, klu sagoy : „Äviloms omi as presidan.” 
Sümo : „Lecedof obi as pöfik (as pöfikan); „Kini fidobs-li as lezib?” If 
kanoy dientifükön vödasoti gramatiko, ya sevoy ad gebön oni verätiko 
ma noms gramata. 


Tefü vöd : ,äs,” at binon /aædvärb, kel kleilükon värbi (u komik, u 
nekomik). Samo : „Bitom äs tidan (bitomöv); „Kanitof äs jilopakanitan 
(kanitoföv). Sekü atos, „äs” pasökon i fa nominatif. 

LIF FLADA 
(Konot fa hiel Hans Christian Andersen 





Flad binon yeg geböfik, aldelik. Ab flad konota obas 
labon senälis lönik. 


Äbinon vinaflad. Ko pleid äküpedon fabrikotis votik 
Glätöpa, äs, samo, konfitaskalis e mutarafladis, ed äfredon, 
das no äbinon äsä ons äbinons, bi vin difon de konfit. 


Flad äbetikon dinis mödik: fabriköpi, kö valikos äjenon 
takediko e duinafägiko; sabi se glun dibik; sodadi e zemi, 
kels fomons glätoti in furnods; flamis; vobanefi pasetik ed 
anuiki; smeti e pedi. Id äbetikon tävi stunidabik da 
koldülükafurnod. 


Äs Fönig, flad äkömon se fil; vio nuliks anu äbinons 
stöfis vönik tala. Flads mödik äbrekons in koldülükafurnods, 
ab flad obsik isekömon nendefiko. 


Födatanod äblinon fladis lü magad fabriköpa; tanod at 
äbeigolon fenätis geilik glätik, e flad äsuilogon jü nuf geilik e 
jü stalabems bumota. 


Tävölo älogon glätibladöpi: äkotenikon, das no binon 
vär, bi värs brekons fasiliko. In magad ästanons flads 
milatik; vobanef fabriköpa ätegon fladis me stol ed äseitons 
onis in büg. 


Flad ästebedon. 
Ün del seimik voban äkömon ini magad, äsumom bügi, 


in kel vinaflad obsik äseaton kobü flads mödik ed ätovom oni 
sui vab. Kiöpio ävabon-li? 

No äbinos tegot su büg e flad äkanon logön kiöpio vab 
ätävon. Pos täv lunik da süts fulü mens, jevod e vab ästopon 
fo vinaselidöp in süt jäfädik. Vaban äblinon bügi de vab ed 
äseiton oni su pavot fo selidöp. 


In kav, kö äbinon vin, ädagos, ab o! äbinos so romatik. 


Litü gasinalampadils anik, flad obsik älogon stanädi 
gretik fulü flads, e ve bal völas pevietüköl ästanon ked tübas. 
Us, e valöpo, äbinons kads smalik labü foginanems bisarik äsi 
nüms e däts. Voal vemik vina ästebon. Ekö lif stigedik! 
Voal at ya äbrietükon fladi obsik bosilo. 


Balido flad päbanon: pälavülon me vat vamülik, poso 
päseaton in stanäd. Täno vinatedan änükömom; älülogom 
tübi, kel äblümon, äsumom fladis vagik ed äprimom ad 
fulükön onis de ronät, kel äbinon dis tüb. Pos tim nelunik 
äbinos turn flada obsik. 


Sosus flads valik äfulons, äsumom koegabuonis ed 
äfögom onis ini flads. Poso äsumom snilamalaigi ed äsnilom 
fladis valik; medü snilalin gretik goldik oma ästäpedom 
tonatis nema oka. Fino äsumom klebazötis jönik, äklebom 
onis len flads, ed ägolom löpio ve tridem. 


Ag! lunüp kion büä vin äbinon saidiko bäldik e gudik! 
Flad obsik primo äzunikon ven püf se lut ädofalon sui on, ab 
latikumo, flads nilädik äsagons, das at äbinon stim; leigoäs 
balib hipula, kel primon ad glofön. 

Täno flad ävedon nesufädik. Ästebon ai. 


(Finoti konota kanoy reidön su pads gasedila okömöl). 

PÜKS BEVÜNETIK MEKAVIK - PÜKS PRO VALANS U PÜKS 
PRO NEMÖDIKANS-LI? 


Ven hiel J. M. Schleyer ädatuvom Volapüki, e ven L. L. 
Zamenhof ädatuvom Sperantapüki - nendoto äspeloms, das övedons 
pük valanas. 





Fasil gramata disinapükas koedon onis binön lärnoviks fa valans 
- note fa mens, kels dalabons taleni gretik tefü püks. 


Liedo Volapük, pos plöp brefik, ti edeadon. Lanälans te 
nemödiks ekipedons püki jünu. 


Sperantapük plöpon mödikumo. Milats menas da vol lölik 
elärnons ä gebons oni. 


Ye binon-li igo Sperantapük pük valanas? 


Sperantapükan golon ini selidöp in Linglän, Rusän, Brasilän, e r. 
e sagon: „Saluton, sinjorino! Mi volas aĉeti florojn por mia patrino.” 
(„Glidis! O läd! Vilob remön floris pro mot obik.”) Suemofëöv-li utosi, 
kelosi esagon? Neluveratiko! Do püks bevünetik ledutons lü mens 
valik netas valik, dötum te smalik pöpama läna alik lärnon onis. 


In buk semik dö püks bü yels za kildegs, ereidob, das püks 
mekavik bevünetik palifükons fa grups smalik menas, no fa pöpam 
valemik. Pidabiko stad at blebon jünu. 


Semiknaiko küpedoy pluikami niteda tefü püks bevünetik, pato 
tefü Sperantapük - pük bevünetik cifik. 


Bäldikan, keli äsevob, äsagom, das ilärnom Sperantapüki bü 
yels mödok, ab das iperom nitedi tefü on, ed iglöjmom oni. Jenöfo, 
ünü yels jöldegs, mens mödik ilärnons oni. 

Äreklamoy tidodemis in gased topik obsik, keli äreidob. Seko 
ävedob Sperantapükan. Ye mens mödik, kels ilärnons Sperantapüki 
ünü yels jöldegs no plu gebons oni - bo eglömons oni. Pidabiko! 


Dü yels züldegs eprimoy ad tidön oni in juls anik. Igo äspikoy 
dö xam G.C.S.E. Ab poso ilüvoy oni. 


Anu mens mödik vilons lärnön pükis netik. Kösömiko buükons 
ad studön pükis paspiköl fa nums gretik menas, samo : Linglänapüki, 
Spanyänapüki u Deutänapüki. Niludoy, das spikans pükas votik i 
spikons pükis at  - samo, das Katalonänans valik spikons 
Spanyänapüki, u das mens valik Lindäna suemons hindiyi. 


Jenöfo no! Vol vo neodon püki bevünetik, e mens vola valik 
nedons lärnön oni! 


Äsä elesagob in lartüg büik oba, sevabo: „Dö pük volik veratik, 
jünu püks mekavik cifik ebinons nesaidiko bevünetiks. Sperantapük, 
igo Volapük, stabü vuls ledino Yuropiks, jenöfo vesüdayuropiks, binons 
tu Yuropikis! El „Interlingua” binon igo Yuropikum!! 


Vol neodon püki stabü püks vola lölik. Grup gretik pükavanas 
söton kobikön ad meikön püki somik. 


Igo if pük bal stabü püks valik vola no mögonöv, püks kil pro 
spikans sotas cifik pükas vola binosöv gudikumo, ka pük bal stabü püks 
dila te bala vola - (pük bal pro Yurop, Lofüdän Zänodik e Lindän, 
pük bal pro läns, kö spikoy pükis vögädik, e pük bal pro Frikop lölik). 
Atos moükosöv säkädi dö reig pükas pluamanumik ä müt onas love 
spikans pükas nepluamanumik. 


Püks bevünetik mekavik vo ledutons lü valans. Zesüdos, das 
valans lärnons onis, dat ven sagoy, samo: „Binob Volapükan,” mens 
no otikons : „Ag! binom/binof foginan!” 

(Fa hiel John Redgwell) 


X1:88:2005 
BESPIK BEVÜ STUDANS TEL 


S1 Adelo elilob ko nited gretik, das ma nolavans mödik 
spikazän dabinon in brein menik. 


S2 No fümos, cedü ob. Nolavans no nog sevons so mödikosi 
dö nevadugods breina äs jünu ätikons. 


S1 Ab anu dedietoy moni e timi ad studön dibikumo dinis 
somik, no-li? 


S2 Vo kanoy nefikuliko tuvön nevadugodis anik in top patik, 
ab atos no binos valikos. 


S1 Ye mutoy primön ad tuvön licini püka; cedü ob, vöds 
tonodisümädik cilas vo pladulons teori gudik, e vöds somik 
dabinons valöpo da vol: samo, no nog nedoy tradutön eli 
„Kukuk” in läns mödik. No baicedol-li? 


S2 Ab vöds tonodisümädik pükas nutimik suämons töbo 5% 
+! 


S1 E to atos binos duin levemo gretik „mena tiköl,” das 
edatikon vödis e suemodis pro dins valik, kels no givons okao 
tonodi, no-li? 


S2 Tefü atos, kikodo no dalabons-li püks menik vödis plu 
suemovikis pro dins e suemods veütiks ad dünön uti, keli nutimo 
nemobs „nolavi”? 


S Klülos, das nolav muton vo labön suemodis kuratiko 
fümikis, voto no kanoy kevobön. Bo dub musig okanoy-la 
gudiküno fütüro progedön !??! 


